La Policia Local de Manises deté l’autor de diversos robatoris de cable de la xarxa de l’enllumenat públic
13 de novembre de 2023

• Les sostraccions de material elèctric havien deixat sense il·luminació diverses zones del municipi

Manises, 13 de novembre de 2023.  La Policia Local de Manises va detindre dissabte passat l’autor de diversos robatoris de cable de la línia elèctrica que alimenta la xarxa de l’enllumenat públic del municipi, que s’estaven produint des de principi de novembre i que havien deixat sense il·luminació algunes zones de la localitat en diverses ocasions, la qual cosa havia provocat “sensació d’inseguretat” a part del veïnat.

Després de les perquisicions portades a terme per la Policia Local de Manises i la posada en marxa d’un dispositiu especial, els agents van sorprendre in fraganti el sospitós, mentre extreia, des d’una arqueta de l’enllumenat públic, un cable tallat prèviament.

Gràcies a la tasca d’investigació realitzada per la Policia Local de Manises, amb la col·laboració de la brigada municipal i les denúncies ciutadanes, s’ha pogut vincular el detingut amb diversos robatoris amb característiques similars succeïts durant este mes en carrers de diverses zones de la localitat.

En el moment de la detenció, l’home anava vestit amb roba de treball per a simular que pertanyia a una empresa de manteniment elèctric. A més del cable sostret, la ferramenta emprada i els útils d'electricitat, se li va confiscar el vehicle amb el qual pretenia desplaçar-se amb el material robat.